b'\n_START_ARTICLE_\nJurbarko Vytauto Did\xc5\xbeiojo progimnazija\n_START_SECTION_\nIstorija\n_START_PARAGRAPH_\nJauniausia Jurbarko 3-oji vidurin\xc4\x97 mokykla atidaryta 1995\xc2\xa0m. rugs\xc4\x97jo 1 d. netoli Vytauto parko, kur stovi paminklas Lietuvos did\xc5\xbeiajam kunigaik\xc5\xa1\xc4\x8diui Vytautui. Statyti prad\xc4\x97ta 1989\xc2\xa0m., kai dviejose miesto vidurin\xc4\x97se mokiniai mok\xc4\x97si dviem pamainomis. Statinio projekt\xc4\x85 reng\xc4\x97 Kauno miest\xc5\xb3 statybos projektavimo institutas. Sklype buvo gyventoj\xc5\xb3 sklypai, Jurbarko rajono kooperatyv\xc5\xb3 s\xc4\x85jungos sand\xc4\x97liai, kol\xc5\xabkin\xc4\x97 turgaviet\xc4\x97. Pagal kapitalines statybos plan\xc4\x85 mokyklos statyba tur\xc4\x97jo prasid\xc4\x97ti 1989\xc2\xa0m. liepos m\xc4\x97n. ir b\xc5\xabti baigta 1990\xc2\xa0m. gruod\xc5\xbeio m\xc4\x97n., bet statyba u\xc5\xbetruko, nes Valstybin\xc4\x97s ne\xc5\xbeinybin\xc4\x97s ekspertiz\xc4\x97s valdyba, inicijuota \xc5\xbdali\xc5\xb3j\xc5\xb3 jud\xc4\x97jimo atstov\xc5\xb3, atlikusi mokyklos projekto ekspertiz\xc4\x99, nustat\xc4\x97, kad projekte numatyta sunaikinti 32 med\xc5\xbeius. 1989\xc2\xa0m. baland\xc5\xbeio 28 d. Miesto kult\xc5\xabros r\xc5\xabmuose \xc4\xafvyko miesto gyventoj\xc5\xb3 susirinkimas, kuriame nutarta mokykl\xc4\x85 statyti pagal miesto generalinio plano projekt\xc4\x85 ir parengt\xc4\x85 projektin\xc4\x99-s\xc4\x85matin\xc4\x99 dokumentacij\xc4\x85. Statybos darbams buvo skirta 257 000 rubli\xc5\xb3 pamatams, r\xc5\xabsiui statyti, tinklams \xc4\xafrengti. Po 1990\xc2\xa0m. kovo 11 d. statybos finansavimas nutr\xc5\xabko. 1995\xc2\xa0m. Lietuvos Respublikos statybos ir urbanistikos ministerija i\xc5\xa1imties keliu leido priimti naudoti statomos mokyklos 3 auk\xc5\xa1t\xc4\x85 su atskiru \xc4\xaf\xc4\x97jimu. Galutinai mokyklos statyba u\xc5\xbebaigta 1998\xc2\xa0m. gruod\xc5\xbeio 22 d._NEWLINE_1996\xc2\xa0m. mokykloje 30 klasi\xc5\xb3 mok\xc4\x97si 732 mokiniai, i\xc5\xa1 j\xc5\xb3 386 mergait\xc4\x97s. Prad\xc4\x97ta d\xc4\x97styti informatika, sustiprinta vokie\xc4\x8di\xc5\xb3 kalba 5-oje klas\xc4\x97je, matematika 9 klas\xc4\x97je._NEWLINE_Jurbarko rajono savivaldyb\xc4\x97s tarybos 1999\xc2\xa0m. gegu\xc5\xbe\xc4\x97s 19 d. sprendimu mokyklai suteiktas Vytauto Did\xc5\xbeiojo vardas. Vardas mokyklai buvo renkamas vie\xc5\xa1ai\xc2\xa0\xe2\x80\x93 savo pasi\xc5\xablymus teik\xc4\x97 mokytojai, mokiniai, mokini\xc5\xb3 t\xc4\x97vai, miesto visuomen\xc4\x97. Nuo 2012\xc2\xa0m. rugs\xc4\x97jo 4 d. pagrindin\xc4\x97 mokykla, nuo 2018 m. rugs\xc4\x97jo 1 d. progimnazija.'